Afrikaans: Bowen se multigenerasiebenadering tot gesinsfunksionering word gebruik vir ’n analise van geweld teenoor vroue in saamwoon- en huweliksverhoudings. Daar word wegbeweeg van ’n liniêre analise van die slagoffer en die geweldenaar, na ’n sirkulêre benadering wat breër strek as die dinamika van die kerngesin. Die benadering bied ’n verklaring vir die multigenerasie-oordrag van geweld en is benutbaar in die analise en beskrywing van die betrokkenes se emosionele, kognitiewe en gedragsaspekte. ’n Verduideliking word verskaf van bydraende faktore tot disfunksionering by sommige kinders in geweldgekenmerkte gesinne en waarom alle kinders uit sodanige gesinne nie gewelddadige gedrag in hulle volwasse verhoudings herhaal nie.